সবুজ অরণ্যের গভীর থেকে যে কোনও মুহূর্তে মুখোমুখি হতে পারেন গণ্ডার, হাতি, গাউরের। তোর্সা নদীর বহতায় পুষ্ট চিলাপাতার জঙ্গলমহল। কালাচিনি, বুড়িবসরা ও বেনিয়া নদী চিলাপাতার বুক চিরেছে। গাইড সঙ্গে নিয়ে রোমাঞ্চকর, গা ছমছমে যাত্রাপথে গভীর অরণ্যের মাঝে নানা কিংবদন্তিতে মুখর পাঁচ শতকের নলরাজার গড় ঘুরে নিতে পারেন। এই জঙ্গলেই রয়েছে বিখ্যাত রামগুয়া গাছ, যে গাছে আঘাত করলে রক্তের ধারা বেয়ে আসে। দুর্মূল্য রামগুয়া গাছ চোরাচালানের ফলে আজ প্রায় হারিয়ে যেতে বসেছে। এখানকার রাভা আদিবাসী অধ্যুষিত গ্রামগুলি ঘুরে দেখে নিতে পারেন। ডুয়ার্সের অন্যান্য জঙ্গলের তুলনায় চিলাপাতা আজও আদিম মাদকতায় ভরপুর। কোচবিহার থেকে চিলাপাতা বেড়িয়ে নেওয়া সবচেয়ে সুবিধাজনক।